Anegados įlanka
40°24′ p. pl. 62°16′ v. ilg.﻿ / ﻿40.400°š. pl. 62.267°r. ilg.﻿ / 40.400; 62.267 Anegados įlanka Anegados įlanka (isp. Bahía Anegada 'užlieta įlanka') – Atlanto vandenyno dalies, vadinamos Argentinos jūra, įlanka, įsiterpusi į rytinius Argentinos krantus. Driekiasi pietinėse Buenos Airių provincijos pakrantėse piečiau Bahija Blankos. Tai sekli įlanka su daugybe seklumų, salų ir išraižyta kanalų. Pagrindinės salos Anegados įlankoje – Gaviota, de los Riačoso, Gamos, Chabali. Pietinė Anegados įlankos dalis vadinama San Blaso įlanka. Įlankos krantai žemi, lėkšti, daug kur pasidengę dumblu, vietomis yra smėlio kopų juostų. Pietinės dalies krantai jau artimi būdingiems Patagonijos krantams, skardingi. Potvynių aukštis 1–2 metrai, kyla kas pusė paros. Potvynių metu įlanka užliejama, o atoslūgių – atsiveria seklumų ir dumblynių plotai. Įlanka paskelbta San Blaso įlankos gamtos rezervatu. Gausu vandens paukščių (svarbiausia atlantinio kiro Larus atlanticus buveinė), yra pietinių jūrų liūtų, pietinių jūrų dramblių, vėžiagyvių, moliuskų (plinta invazinis Magallana gigas).